بیرلشمیش میللت‌لر تشکیلاتی مسجید، سیناقوق و کیلسه کیمی عبادت یئرلری‌نین تهلوکه‌سیزلیگی‌نین تامین اولونماسینا دایر فعالیت پلانینی آچیقلادی.
بمت باش کاتیبی آنتونیو گوترش ژورنالیست‌لره گؤروشه‌رک، اونلارین سوال‌لارینی جوابلاندیردی.
گوترش گؤروشده آنتی-سمیتیزمین و ایسلاموفوبیا حال‌لاری‌نین چوخالماسینا، خریستیان‌لارا، دیگر دینی قروپ‌لارا و عبادت یئرلرینه قارشی هوجوم‌لارین آرتماسینا دقت چکدی، عبادت یئرلری‌نین قورونماسی ایله باغلی فعالیت پلانی‌نین حاضیرلاندیغینی سؤیله‌دی.
باش کاتیب بمت-نین حاضیرلانمیش پلان چرچیوه‌سینده عبادت یئرلری‌نین قورونماسی ایستیقامتینده حکومت‌لر، دینی لیدرلر، غیری-حکومت تشکیلات‌لاری، مئدیا و اؤزل سئکتورلارلا بیرلیکده ایشله‌یه‌جگینی، تکلیف و توصیه‌لر وئره‌جک‌لرینی ایفاده ائتدی.
امریکا ایله ایران آراسینداکی گرگین‌لیک و ایکی اؤلکه لیدرلری‌نین گؤروشمه احتیمالی باره‌سینده فیکیر بیلدیرن گوترش دئدی: " بیر داها تکرارلاییریق کی، کؤرفزده گرگین‌لیگی آرتیرا‌جاق هر هانسی بیر حرکته یول وئریلمه‌مه‌لی‌دیر. دونیا کؤرفزده یارانا‌جاق بؤیوک بحرانین آلتیندان چیخا بیلمز. بحرانین یارانماماسینا یؤنلمیش بوتون سعی‌لری ممنونیتله قارشیلاییرام".
آنتونیو گوترش چین-ده اویغور تورک‌لری‌نین حقوقولاری‌نین پوزولماسی باره‌سین‌دکی ادعا‌لارلا باغلی وئریلن سولا جاوابیندا:"بوتون اؤلکه‌لری هر شرایطده دینی آزادلیق لارا حؤرمت گؤسترمه‌یه دعوت ائدیرم" دئدی.
بمت باش کاتیبی سوریه-نین ادلیب بؤلگه‌سینده بشار اسد رژیمی و روسیانین خسته‌خانا‌لارا اولان هوجوم‌لاری ایله باغلی تحقیقاتین باشلادیلماسی تاریخی‌نین چوخ یاخین بیر زاماندا آچیقلاناجاغینی سؤیله‌دی.
